
Text rozhodnutia
Súd: Krajský súd Nitra Spisová značka: 15S/3/2014 Identifikačné číslo súdneho spisu: 4014200141 Dátum vydania rozhodnutia: 29. 01. 2016 Meno a priezvisko sudcu, VSÚ: JUDr. Pavel Lukáč ECLI: ECLI:SK:KSNR:2016:4014200141.2 Uznesenie Krajský súd v Nitre v právnej veci žalobcu: O. C., nar. XX.XX.XXXX, t. č. R. R. Q. Z. J., P. O. T. XX/XDX, Q., proti žalovanému: Úrad práce, sociálnych vecí a rodiny Nitra, so sídlom Štefánikova trieda 88, Nitra, o preskúmanie zákonnosti rozhodnutia žalovaného, takto r o z h o d o l : Súd konanie z a s t a v u j e . Žiaden z účastníkov konania nemá právo na náhradu trov konania. o d ô v o d n e n i e : Žalobca sa podanou žalobou zo dňa 23.11.2015 domáhal preskúmania zákonnosti rozhodnutia žalovaného č. NR1/OPHN/SOC/2013/32216-002 zo dňa 27.03.2013. Súd vyzval žalobcu na zaplatenie súdneho poplatku za podanú žalobu v sume 70,- eur v lehote do 10 dní odo dňa doručenia výzvy s poučením, že ak žalobca v určenej lehote súdny poplatok nezaplatí, konanie bude zastavené. Výzva na zaplatenie súdneho poplatku bola právnemu žalobcovi doručená dňa 29.04.2014. Dňa 14.05.2014 bola súdu doručená žiadosť žalobcu o oslobodenie od súdnych poplatkov. Súd následne žalobcovi zaslal formulár - Tlačivo pre dokladovanie pomerov účastníka konania, ktorý navrhuje, aby mu bolo priznané oslobodenie od súdnych poplatkov (fyzická osoba). Krajský súd v Nitre uznesením č. k. 15S/3/2014-45 zo dňa 17.09.2014 rozhodol, že žalobcovi v konaní sp. zn. 15S/3/2014 nepriznáva oslobodenie od súdnych poplatkov. Odvolanie proti tomuto rozhodnutiu Najvyšší súd Slovenskej republiky odmietol uznesením č. k. 9Sžso/87/2014-52 zo dňa 08.07.2015 a preto uznesenie Krajského súdu v Nitre č. k. 15S/3/2014-45 zo dňa 17.09.2014 nadobudlo právoplatnosť dňa 26.08.2015. Následne Krajský súd v Nitre opätovne vyzval žalobcu na zaplatenie súdneho poplatku za podanú žalobu, pričom výzva bola žalobcovi doručená dňa 29.10.2015. Žalobca nezaplatil súdny poplatok do dňa vydania tohto rozhodnutia. Podľa § 5 ods. 1 písm. a) zákona č. 71/1992 Zb. o súdnych poplatkoch a poplatku za výpis z registra trestov (ďalej len "zákon o súdnych poplatkoch"), poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. Podľa § 8 ods. 1 zákona o súdnych poplatkoch, poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. Podľa § 10 ods. 1 zákona o súdnych poplatkoch, ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Z vyššie uvedených ustanovení zákona o súdnych poplatkoch vyplýva, že poplatková povinnosť vznikla žalobcovi už podaním žaloby na preskúmanie zákonnosti rozhodnutia, a to podľa položky 10 písm. a) Sadzobníka súdnych poplatkov v sume 70,- eur, ktorý je prílohou k zákonu o súdnych poplatkoch. Žalobca však predpísaný súdny poplatok ani na základe výzvy súdu v zákonom stanovenej lehote, ktorá mu podľa § 57 ods. 2 OSP uplynula dňa 10.11.2015 nezaplatil, a neurobil tak ani do rozhodnutia v tejto veci, kedy súd skúmal podmienky konania. Z vyššie uvedeného dôvodu bolo potrebné konanie vo veci zastaviť, keďže súdny poplatok nebol zaplatený ani do vyhotovenia tohto rozhodnutia. Ide o zákonnú prekážku konania na súde, ktorá bráni meritórnemu rozhodnutiu vo veci samej. O trovách konania súd rozhodol podľa § 246c a § 146 ods. 1 písm. c) OSP tak, že žiadnemu z účastníkov konania nepriznal právo na náhradu trov konania, pretože konanie bolo zastavené. Rozhodnutie súdu bolo prijaté jednomyseľne. Poučenie: Proti tomuto uzneseniu je možné podať odvolanie do 15 dní odo dňa jeho doručenia na tunajší súd, písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 OSP).

